67 þúsund Íslendingar fóru til útlanda í gegnum Keflavíkurflugvöll í júní-mánuði , sem er met . Aldrei hafa brottfarir Íslendinga mælst fleiri í einum mánuði frá því að talningar Ferðamálastofu hófust . Áður var metið slegið í júní 2007 , þegar 54.800 Íslendingar fóru til útlanda . Ferðamálastofa telur að ekki sé ólíklegt að Evrópumótið í fótbolta hafi haft talsverð áhrif á tölurnar . Tölur frá Knattspyrnusambandi Íslands benda til þess líka , enda er talið að á bilinu 8 - 10.000 Íslendingar hafi verið á hverjum leik Íslands í Evrópumótinu . „ Í því sambandi er vert að slá þann varnagla að hugsanlega er óvenju algengt að fleiri en eina brottför sé að ræða hjá sömu einstaklingum . Slíkt er þó ekki hægt að segja fyrir um með neinni vissu , “ segir Ferðamálastofa . Fjölmargir fóru aftur til Frakklands með ýmsum leiðum eftir að Ísland komst upp úr riðli sínum á EM og einnig þegar liðið komst í átta liða úrslit á mótinu . Auglýsing 186 þúsund ferðamenn á Íslandi 186 þúsund erlendir ferðamenn fóru frá landinu í júní samkvæmt talningum Ferðamálastofu , eða nærri 50 þúsund fleiri en í júní í fyrra . Erlendum ferðamönnum heldur því áfram að fjölga , og aukningin er 36,8% á milli ára . Það sem af er árinu hafa tæplega 700 þúsund erlendir ferðamenn komið til landsins , sem er 183 þúsundum og 35,8% fleiri en í fyrra . Rúmlega helmingur þeirra sem komu í júní voru Bandaríkjamenn , Þjóðverjar , Bretar og Kanadamenn . Bandaríkjamenn voru tæplega 30% allra ferðamanna . Hlutfallslega var fjölgunin mest meðal Kanadamanna , en ferðamannafjöldinn þaðan rúmlega tvöfaldaðist og voru þeir sjö prósent ferðamanna hér á landi . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .